CELEX: 32020R2102
Language: sk
Date: 2020-12-15 00:00:00
Title: Vykonávacie nariadenie Komisie (EÚ) 2020/2102 z 15. decembra 2020, ktorým sa schvaľujú kontroly zhody s obchodnými normami pre ovocie a zeleninu vykonávané Spojeným kráľovstvom a ktorým sa mení vykonávacie nariadenie (EÚ) č. 543/2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny

16.12.2020   
               
               
                  SK
               
               
                  Úradný vestník Európskej únie
               
               
                  L 425/84
               
            
         VYKONÁVACIE NARIADENIE KOMISIE (EÚ) 2020/2102
         z 15. decembra 2020,
         ktorým sa schvaľujú kontroly zhody s obchodnými normami pre ovocie a zeleninu vykonávané Spojeným kráľovstvom a ktorým sa mení vykonávacie nariadenie (EÚ) č. 543/2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 91 písm. f),
         keďže:
         
                     (1)
                  
                  
                     Podľa článku 15 ods. 1 vykonávacieho nariadenia (EÚ) č. 543/2011 (2) môže Komisia na žiadosť tretej krajiny schváliť kontroly zhody s obchodnými normami, ktoré táto tretia krajina vykonáva pred dovozom do Únie.
                  
               
                     (2)
                  
                  
                     Po vystúpení Spojeného kráľovstva z Únie 1. februára 2020 a vzhľadom na ukončenie prechodného obdobia stanoveného v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (dohoda o vystúpení) 31. decembra 2020 Spojené kráľovstvo zaslalo Komisii žiadosť o schválenie kontrol zhody s osobitnými obchodnými normami, ktoré Spojené kráľovstvo vykonáva pred dovozom do Únie. Spojené kráľovstvo sa predovšetkým zaviazalo splniť požiadavky stanovené na predaj ovocia a zeleniny po skončení prechodného obdobia a uviedlo oficiálny orgán a kontrolné orgány uvedené v článku 15 ods. 2 druhom pododseku vykonávacieho nariadenia (EÚ) č. 543/2011.
                  
               
                     (3)
                  
                  
                     Komisia sa domnieva, že takéto schválenie môže udeliť, pretože príslušné právne predpisy uplatniteľné v Spojenom kráľovstve k 1. januáru 2021 na ovocie a zeleninu zachovávajú obchodné normy, ktoré sú rovnocenné s tými, ktoré sa uplatňujú v Únii.
                  
               
                     (4)
                  
                  
                     Kontroly zhody s obchodnými normami pre ovocie a zeleninu vykonávané Spojeným kráľovstvom by sa preto mali schváliť. V súlade s článkom 15 ods. 2 druhým pododsekom vykonávacieho nariadenia (EÚ) č. 543/2011 by sa v tomto nariadení mal uviesť oficiálny orgán v tretej krajine, ktorý zodpovedá za vykonávanie uvedených kontrol, ako aj kontrolné orgány zodpovedné za samotné kontroly. V dôsledku tohto schválenia by sa Spojené kráľovstvo malo uviesť v zozname v prílohe IV k vykonávaciemu nariadeniu (EÚ) č. 543/2011 bez toho, aby bolo dotknuté uplatňovanie práva Únie na Spojené kráľovstvo a v ňom, pokiaľ ide o Severné Írsko, v súlade s článkom 5 ods. 4 protokolu o Írsku/Severnom Írsku k dohode o vystúpení v spojení s prílohou 2 k uvedenému protokolu.
                  
               
                     (5)
                  
                  
                     Keďže sa vykonávacie nariadenie (EÚ) č. 543/2011 uplatňuje na Spojené kráľovstvo a v ňom, pokiaľ ide o Severné Írsko, kontroly zhody s obchodnými normami vykonávané Spojeným kráľovstvom sa musia chápať tak, že odkazujú len na Veľkú Britániu.
                  
               
                     (6)
                  
                  
                     Vykonávacie nariadenie (EÚ) č. 543/2011 by sa preto malo zodpovedajúcim spôsobom zmeniť.
                  
               
                     (7)
                  
                  
                     V záujme zabezpečenia právnej istoty a zaručenia hladkého prechodu obchodných tokov v dotknutých sektoroch by toto nariadenie malo nadobudnúť účinnosť čo najskôr, a to dňom nasledujúcim po jeho uverejnení v Úradnom vestníku Európskej únie a malo by sa uplatňovať od 1. januára 2021.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            Schválenie kontrol zhody
            Kontroly zhody s obchodnými normami pre ovocie a zeleninu vykonávané Spojeným kráľovstvom pred dovozom do Únie sa schvaľujú.
         
         
            Článok 2
            Oficiálny orgán a kontrolné orgány
            
               1.   Oficiálnym orgánom Spojeného kráľovstva uvedeným v článku 15 ods. 2 druhom pododseku vykonávacieho nariadenia (EÚ) č. 543/2011, ktorý zodpovedá za vykonávanie kontrol uvedených v článku 1 tohto nariadenia, je Secretary of State for the Department for Environment, Food & Rural Affairs.
            
            
               2.   Kontrolnými orgánmi Spojeného kráľovstva zodpovednými za samotné kontroly v zmysle článku 15 ods. 2 druhého pododseku sú v prípade Anglicka a Walesu Horticulture Marketing Inspectorate (HMI) a v prípade Škótska Scottish Government’s Horticulture and Marketing Unit (HMU).
            
         
         
            Článok 3
            Zmena vykonávacieho nariadenia (EÚ) č. 543/2011
            Príloha IV k vykonávaciemu nariadeniu (EÚ) č. 543/2011 sa nahrádza textom uvedeným v prílohe k tomuto nariadeniu.
         
         
            Článok 4
            Nadobudnutie účinnosti a uplatňovanie
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (Ú. v. EÚ L 157, 15.6.2011, s. 1).
      
      
         
            PRÍLOHA
            
               
                  
                     „Príloha IV
                     Tretie krajiny, ktorých kontroly zhody boli schválené podľa článku 15 a príslušné výrobky
                     
                                 Krajina
                              
                              
                                 Produkty
                              
                           
                                 Švajčiarsko
                              
                              
                                 čerstvé ovocie a zelenina
                              
                           
                                 Maroko
                              
                              
                                 čerstvé ovocie a zelenina
                              
                           
                                 Južná Afrika
                              
                              
                                 čerstvé ovocie a zelenina
                              
                           
                                 Izrael  (1)
                                 
                              
                              
                                 čerstvé ovocie a zelenina
                              
                           
                                 India
                              
                              
                                 čerstvé ovocie a zelenina
                              
                           
                                 Nový Zéland
                              
                              
                                 jablká, hrušky a kivi
                              
                           
                                 Senegal
                              
                              
                                 čerstvé ovocie a zelenina
                              
                           
                                 Keňa
                              
                              
                                 čerstvé ovocie a zelenina
                              
                           
                                 Turecko
                              
                              
                                 čerstvé ovocie a zelenina
                              
                           
                                 Spojené kráľovstvo  (2)
                                 
                              
                              
                                 čerstvé ovocie a zelenina
                              
                           
               “
            
               (1)  Schválenie Komisie na základe článku 15 sa udeľuje ovociu a zelenine s pôvodom na území Izraelského štátu s výnimkou území pod izraelskou správou od júna 1967, konkrétne bez Golanských výšin, Pásma Gazy, východného Jeruzalema a zvyšku Predjordánska.
            
               (2)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na Spojené kráľovstvo nezahŕňajú na účely tejto prílohy Severné Írsko.